Vrou weer in hof wat juffrou glo met sambreel aanrandTlhalefang Sepotokele, die seun van Mpuseng Sepotokele, ŉ onderwyser wat na bewering deur ŉ leerder se ouer aangerand is by Leema Primary School (Foto: ANA) ŉ 40-jarige vrou wat daarvan beskuldig word dat sy ŉ onderwyseres met ŉ sambreel aangerand het “om haar ŉ les te leer”, het Maandag vlugtig in die Mankwe-landdroshof in Mogwase in Noordwes verskyn. Itumeleng Lizbeth Letsepe word daarvan beskuldig dat sy die graad 3-juffrou Mpuseng Sepotokele (52) op 22 Februarie by Leema Primary School in Tlhatlaganyane naby Sun City fisies aangerand het. Letsepe het Maandag aan die hof gesê sy wil graag deur ŉ regshulpprokureur verteenwoordig word. Sy het vroeër aangedui sy sal self haar eie verdediging hanteer. Die saak is tot Dinsdag vir ŉ moontlike borgtogverhoor uitgestel sodat ŉ prokureur aangewys kan word. Sy staan tereg op aanklag van aanranding met die doel om ernstig te beseer. Letsepe het ná die voorval weggehardloop, maar lede van die gemeenskap het haar later teruggebring skool toe en haar aan die polisie oorgegee. Die polisie was in daardie stadium by die skool om Sepotokele se verklaring af te neem. Sepotokele is na bewering herhaaldelik oor die kop en hande met ŉ sambreel geslaan. Sy het ernstige beserings opgedoen. Sy is aangeval toe sy die oggend by die skool opgedaag het. Ontstoke inwoners het in die hof bymekaargedrom om te hoor of Letsepe op borgtog vrygelaat sou word. Hulle het aangedui hulle wil nie hê die hof moet haar op borgtog vrylaat nie. Maroela Media het vroeër berig Letsepe het glo die onderwyseres daarvan beskuldig dat sy haar kind sleg behandel het. Sy het glo aan die onderwyseres gesê dat sy haar ŉ les sal leer. Sepotekele het glo nog probeer verduidelik dat sy nie kinders sleg behandel nie toe sy met ŉ sambreel aangeval is.